  Наталья Тетерина Екатеринбургын Калык творчествоя улосвыл дворецын Свердловск улосвылысь удмуртъёслы крезья, удмурт кылъя, эктонъя но мукет мастер-классъёс радъяськизы. 25-тӥ шуркынмонэ отчы ог 30 пала мылкыд карисьёс пыриськизы, вераз ивортодэтъя «Удмуртия» агентстволы Удмуртиысь Калык творчествоя элькун юртысь — Егитъёслэн юртысьтызы ӧнерчи, крезен шудӥсь Вероника Фёдорова. Со люкаськемъёс понна крезья мастер-класс ортчытӥз. «Мон оглом верай крезь сярысь, кыӵе пулэсь лэсьтӥське, легендазэ верай, ӵашъем кызлэсь лэсьто вал шуыса. Собере, со мастер-класс бере, кыӵе ке шудон амалъёс сярысь. Мон лэзьяй записьёс, тросгес вераським традиционной амал сярысь, малы ке шуоно крезья со али ыштэмын», — валэктӥз Вероника Фёдорова. Крезьчилэн кылъёсызъя, пыриськисьёслы ужрад туж тунсыко потӥз. Тросэз кылзӥськисьёс асьсэ гуртысьтызы та крезьгуро арбериен герӟаськем учыръёссэс тодазы ваизы. Жаляса верано, ужрадэз ортчытыны дыр ӧжытгес сётэмын вал, соин ик пыриськисьёс асьсэос крезен шудыны ӧз вуттэ, вераз Вероника Фёдорова. Со малпамъя, азьланяз та выллем ужрадъёслы висъям дырез одно ик чаклано. Свердловск улосын-а, яке кытын ке Киров улосын-а удмуртъёс, соос туж шумпото сыӵе мастер-классъёслы, адӟиське, соослы со кулэ шуыса. Соос сое пыӵато, но соослы тырмыт ӧвӧл со Вероника ФёдороваКрезьчи сяна, Екатеринбурге мастер-классъёсын Удмуртиысь Лулчеберетъя но туризмъя министрлэн воштӥсез Пётр Данилов, кырӟась Ольга Перевозчикова, Пичи Пурга гимназиысь удмурт кылъя но литературая, англи кылъя дышетӥсь Александра Герасимова, эктонъя «Чебеляй» студилэн кивалтӥсез Наталья Чиркова ветлӥзы. Куинь час куспын огзы бӧрсьы огзы соос удмурт дӥсья, куара пуктонъя, удмурт кылъя но эктонъя мастер-классъёс ортчытӥзы. Ватсалом, Свердловск улосвылысь удмуртъёс понна ужрад Удмуртиысь «Камсьӧр удмуртъёслэн йӧскалык центрзы» мер огазеяськонлэн тӧроез Флюра Чибышева кичӧлтэмен быдэсмиз. Тегъёс: Лулчеберет Удмуртия Екатеринбург удмуртъёс Мерлык удмурткыл Лулчеберетъянотуризмъяминистерство  